Καλούν τις αρχές των χωρών της ΕΕ να προβούν στα ακόλουθα: να εφαρμόσουν πλήρως τη σύσταση 2009/C 151/01 του Συμβουλίου σχετικά με την ασφάλεια των ασθενών, περιλαμβανομένων της πρόληψης και του ελέγχου των λοιμώξεων που συνδέονται με την υγειονομική περίθαλψη· να εφαρμόσουν τις κατευθυντήριες γραμμές, συστάσεις και ορθές πρακτικές για την ασφάλεια των ασθενών· να προωθήσουν την εκπαίδευση και κατάρτιση των εργαζομένων στον τομέα της υγειονομικής περίθαλψης όσον αφορά την ασφάλεια των ασθενών και λοιμώξεις που συνδέονται με την υγειονομική περίθαλψη· να ενθαρρύνουν τις οργανώσεις επαγγελματιών του τομέα της υγείας να προωθήσουν πνεύμα μέριμνας για την ασφάλεια των ασθενών· να αναπτύξουν μέτρα τα οποία να επιτρέπουν την αναφορά περιστατικών από επαγγελματίες του τομέα της υγείας και από ασθενείς, χωρίς απόδοση ευθυνών· να ενθαρρύνουν την ενεργό συμμετοχή των ασθενών, των οικογενειών τους και των ατόμων που τους παρέχουν περίθαλψη ατύπως· να ενισχύσουν τα μέτρα για την πρόληψη και τον έλεγχο των λοιμώξεων· να αναπτύξουν επαγγελματικές κατευθυντήριες γραμμές για τη συνετή χρήση των αντιβιοτικών· να αποδίδουν ιδιαίτερη προσοχή στο ζήτημα της μικροβιακής αντοχής (το γεγονός ότι μικροοργανισμοί που προκαλούν λοιμώξεις έχουν αποκτήσει αντοχή λόγω υπερβολικής ή εσφαλμένης χρήσης των αντιβιοτικών). Οι εθνικές αρχές και η Επιτροπή από κοινού θα πρέπει, μεταξύ άλλων: να προωθήσουν τη συλλογή πληροφοριών σχετικά με τις ανεπιθύμητες ενέργειες· να αναπτύξουν πλαίσιο καθοδήγησης της ΕΕ για τη συμμετοχή των ασθενών και πολιτών (π.χ. πληροφορίες για τα δικαιώματα των ασθενών, πρότυπα ασφάλειας, διαδικασίες υποβολής καταγγελιών και διαθέσιμους μηχανισμούς προστασίας)· να ενισχύσουν και να συντονίσουν τις προσπάθειες έρευνας για την αντιμετώπιση της μικροβιακής αντοχής, συμπεριλαμβανομένης της συνεργασίας μεταξύ του τομέα της ανθρώπινης υγείας και του κτηνιατρικού τομέα· να ολοκληρώσουν, έως τον Δεκέμβριο του 2016, μέτρα για μια βιώσιμη συνεργασία της ΕΕ για την ασφάλεια των ασθενών και την ποιότητα της περίθαλψης. Επιπλέον, μια δέσμη μέτρων για την ασφάλεια των ασθενών υπογραμμίζει τον τρόπο με τον οποίο οι εθνικές αρχές και η Επιτροπή αντιμετωπίζουν το ζήτημα της ασφάλειας των ασθενών. Στοιχεία που εισέρχονται στις διάφορες πολιτικές προέρχονται επίσης από την ομάδα για την ασφάλεια των ασθενών και την ποιότητα της περίθαλψης.